ราคาทองปิดวานนี้ร่วงกว่า 3 ดอลล์
สัญญาทองคำตลาดนิวยอร์กปิดลบเมื่อคืนนี้ (24 มิ.ย.) เนื่องจากนักลงทุนคาดว่า กรีซและกลุ่มเจ้าหนี้จะสามารถทำข้อตกลงกันได้ โดยการคาดการณ์ดังกล่าวส่งผลให้เกิดแรงขายในตลาดทองคำซึ่งเป็นสินทรัพย์ที่ปลอดภัย 
25 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค. ลดลง 3.7 ดอลลาร์ หรือ 0.31% ปิดวานนี้ (24 มิ.ย.) ที่ระดับ 1,172.90 ดอลลาร์/ออนซ์, สัญญาโลหะเงินส่งมอบเดือนก.ค. เพิ่มขึ้น 11.6 เซนต์ ปิดที่ 15.853 ดอลลาร์/ออนซ์, สัญญาพลาตินัมส่งมอบเดือนก.ค. พุ่งขึ้น 6.6 ดอลลาร์ ปิดที่ 1,074.10 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 5 เซนต์ ปิดที่ 695.70 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย และเป็นสินทรัพย์ที่นักลงทุนมักจะเข้าซื้อเมื่อเกิดความเสี่ยงต่อแนวโน้มเศรษฐกิจและเสถียรภาพด้านการเมือง โดยปัจจัยที่ทำให้นักลงทุนยังเดินหน้าเทขายสัญญาทองคำนั้น มาจากมุงมองที่ว่า กรีซและกลุ่มเจ้าหนี้จะสามารถทำข้อตกลงกันได้
นอกจากนี้ สัญญาทองคำยังได้รับแรงกดดันหลังจากกระทรวงพาณิชย์สหรัฐเปิดเผยว่า ตัวเลขผลิตภัณฑ์มวลรวมภายในประเทศ (GDP) ขั้นสุดท้ายสำหรับช่วงไตรมาสแรกของปีนี้ หดตัวลง 0.2% แต่ตัวเลขดังกล่าวดีขึ้นจากที่ประเมินไว้ก่อนหน้านี้ว่าหดตัวลง 0.7%  ทั้งนี้ การปรับตัวดีขึ้นดังกล่าวเกิดจากการที่ผู้บริโภคใช้จ่ายมากกว่าที่ประเมินไว้เบื้องต้น และบริษัทต่างๆเพิ่มการกักเก็บสินค้าไว้ในสต็อก